A TANÁCS HATÁROZATA
(2005. december 2.)
a szennyezőanyag-kibocsátási és -szállítási nyilvántartásokról szóló ENSZ-EGB jegyzőkönyvnek az Európai Közösség nevében történő megkötéséről
(2006/61/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 175. cikke (1) bekezdésére, a 300. cikk (2) bekezdése első albekezdésének első mondatával és a 300. cikk (3) bekezdésének első albekezdésével, valamint 300. cikke (4) bekezdésével összefüggésben,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
A szennyezőanyag-kibocsátási és -szállítási nyilvántartásokról szóló ENSZ-EGB jegyzőkönyv (a továbbiakban: „a jegyzőkönyv”) célja a környezeti ügyekben az információhoz való hozzáférésről, a nyilvánosságnak a döntéshozatalban történő részvételéről és az igazságszolgáltatáshoz való jog biztosításáról szóló ENSZ-EGB egyezménnyel (a továbbiakban: „Aarhusi Egyezmény”) összhangban a nyilvánosság információhoz való hozzáférésének fokozása.
(2)
A Közösség 1998. június 25-én aláírta, és a 2005/370/EK (2) tanácsi határozattal jóváhagyta az Aarhusi Egyezményt.
(3)
A Közösség 2003. május 21-én aláírta a jegyzőkönyvet.
(4)
A jegyzőkönyv megerősítésre, elfogadásra vagy jóváhagyásra nyitva áll az aláíró államok és regionális gazdasági integrációs szervezetek előtt.
(5)
A jegyzőkönyv értelmében a regionális gazdasági integrációs szervezeteknek megerősítő, elfogadó, jóváhagyó vagy csatlakozási okirataikban ki kell nyilvánítaniuk, hogy a jegyzőkönyvben szabályozott kérdésekben milyen mértékű hatáskörrel rendelkeznek.
(6)
Az Európai Szennyezőanyag-kibocsátási és -szállítási Nyilvántartás létrehozásáról szóló, 2006. január 18-i 166/2006/EK európai parlamenti és a tanácsi rendelet (3) beépítette a közösségi jogszabályokba a jegyzőkönyv rendelkezéseit.
(7)
A jegyzőkönyv 20. cikke a mellékletek módosítására vonatkozóan egyszerűsített és gyorsított eljárást ír elő.
(8)
Ezért a jegyzőkönyvet a Közösség nevében jóvá kell hagyni,
A KÖVETKEZŐKÉPPEN HATÁROZOTT:
1. cikk
A szennyezőanyag-kibocsátási és -szállítási nyilvántartásokról szóló ENSZ-EGB jegyzőkönyv a Közösség nevében jóváhagyásra kerül.
A jegyzőkönyv szövege e határozat A. mellékletét képezi.
2. cikk
A Tanács elnöke felhatalmazást kap, hogy kijelölje a jóváhagyási okiratnak az Egyesült Nemzetek főtitkáránál való letétbe helyezésére jogosult személy(eke)t, a jegyzőkönyv 25. cikkével összhangban.
3. cikk
A Tanács elnöke felhatalmazást kap, hogy kijelölje az e határozat B. mellékletében foglalt hatásköri nyilatkozatnak a Közösség nevében történő letétbe helyezésére jogosult személy(eke)t, a jegyzőkönyv 26. cikkének (4) bekezdésével összhangban.
4. cikk
(1) A Közösség hatáskörébe tartozó kérdésekben a Bizottság felhatalmazást kap arra, hogy a Közösség nevében jóváhagyja a jegyzőkönyv mellékleteinek - a jegyzőkönyv 20. cikke értelmében történő - módosításait.
(2) A Bizottságot e feladatának végrehajtásában a Tanács által kijelölt különbizottság segíti.
(3) Az (1) bekezdésben említett felhatalmazás azokra a módosításokra korlátozódik, amelyek összhangban állnak az Európai Szennyezőanyag-kibocsátási és -szállítási Nyilvántartás létrehozására vonatkozó közösségi jogszabályokkal, és nem eredményezik azok módosítását.
(4) Minden olyan alkalommal, amikor a jegyzőkönyv mellékleteinek módosítása a letéteményes általi körbeküldés időpontjától számított tizenkét hónapon belül a vonatkozó közösségi jogszabályokba nem kerül bevezetésre, a Bizottság a jegyzőkönyv 20. cikkének (8) bekezdése értelmében a tizenkét hónapos időszak lejárta előtt eljuttatja a letéteményeshez az érintett módosításra vonatkozó, el nem fogadásról szóló, írásbeli értesítést. Amennyiben a módosítást a későbbiekben bevezetik, a Bizottság az értesítést haladéktalanul visszavonja.
5. cikk
Ezt a határozatot az Európai Unió Hivatalos Lapjában ki kell hirdetni.
Kelt Brüsszelben, 2005. december 2-án.